**Suunnitelma**

**oppilaiden suojaamiseksi väkivallalta, kiusaamiselta ja häirinnältä**

**(VesKu päiväkoti-koulun oppilashuoltosuunnitelman liite)**

**KOULUN toimintamalli kiusaamistapahtumissa:**

Kaikkiin esille tulleisiin kiusaamistapauksiin reagoidaan. Kiusaamisen suhteen koulussa on ”nollatoleranssi”. Kiusaamistapauksiin puututaan kiusaamisen vakavuuden asteen mukaan

* Välitunnin lievät erimielisyydet
  + välituntivalvoja puuttuu kiusaamiseen
  + välituntivalvojan tai koulun aikuisen arvion mukaan tilanteen selvittämiseen voidaan käyttää vertaissovittelumenetelmää (koulutuksen saaneet Verso –oppilaat syksyllä 2015)
* Hetken mielijohteesta tapahtunut ja vähäiseksi luokiteltava yksittäinen kiusaamistapaus
  + opettaja käy osapuolten kanssa kasvatuskeskustelun ja selvittää, mistä kiusaamisessa on ollut kyse.
  + opettaja huolehtii siitä, että osapuolet sopivat tapahtuneen.
  + Sovitaan jatkotoimenpiteistä.
  + opettajan arvion mukaan ilmoitetaan tapahtuneesta myös kotiin Wilman kautta tai puhelimitse
  + koulun aikuisen arvion mukaan tilanteen selvittämiseen voidaan käyttää myös vertaissovittelumenetelmää (koulutuksen saaneet Verso –oppilaat syksyllä 2015)
* Pitkään jatkunut kiusaaminen, kiusaajina suurempi joukko oppilaita, kiusaamisessa on ollut mukana vaaratilanne tai väkivaltaa
  + kiusaaminen selvitetään Tapahtumaselvitys –toimintamallin mukaisesti
    - selvittämisen toteuttaa luokanopettaja yhteistyössä rehtorin kanssa
    - osapuolia kuullaan tasapuolisesti
    - kiusaamisesta laaditaan looginen tapahtumakuvaus, jonka kaikki osapuolet hyväksyvät
    - sovitaan seuraamuksista ja seurannasta
    - selvityksestä laaditaan Tapahtumaselvitys -muistio, jonka kaikki osapuolet hyväksyvät allekirjoituksellaan
    - muistio lähetetään kaikkien osapuolten koteihin allekirjoitettavaksi
    - Tapahtumaselvitys –toimintamallissa kiusaamisen selvittämiseen saattaa kulua useampikin päivä. Kun koulu saa tietoonsa kiusaamistapauksen, siitä ilmoitetaan kuitenkin heti tiedoksi kotiin periaatteella: *”Olemme saaneet tietoon kiusaamistapauksen, jota selvitetään….Saatte tapahtumasta kotiin kirjallisen Tapahtumaselvityksen”*
    - Tapahtumaselvitys –muistiossa on ilmoitettu kenelle muistio jaettu tiedoksi. Muistio on usein luokiteltu salaiseksi asiakirjaksi
  + Kiusaamistapauksesta ilmoitetaan tarvittaessa myös koulupoliisille.
    - Koulupoliisi saa ilmoituksen kaikista kiusaamistapauksista, joissa on käytetty fyysistä väkivaltaa ja sen seurauksena on syntynyt osapuolille näkyviä vammoja.
  + rehtorin harkinnan mukaan järjestetään tarvittaessa koulupalaveri, johon osallistuvat oppilaat ja huoltajat ja tilanteen mukaan muita ammattilaisia (koulupoliisi, terveydenhuoltaja, kuraattori, erityisopettaja jne)
* Jos edellä mainitut toimenpiteet eivät riitä, suunnitellaan jatkotoimenpiteitä ja tukitoimia oppilashuoltoryhmässä

**OPPILAAN toimintaohjeet kiusaamistapahtumassa:**

* Kiusaamisesta tulee kertoa huoltajille tai koulun henkilökunnalle
* Jos kiusaamisesta on vaikea puhua aikuiselle, kerro siitä esimerkiksi luokkakaverille tai kummille. Yhdessä asian kertominen voi olla helpompaa.
* On hyvä muistaa, että kiusaaminen saadaan loppumaan vain puuttumalla siihen. Kertomalla kiusaamisesta teet palveluksen myös kiusaajalle. Kun kiusaaminen on selvitetty ja sovittu, on kaikilla osapuolilla parempi mieli.

**HUOLTAJIEN toimintaohjeet kiusaamistapahtumassa:**

* Ota lapsen huoli tapahtuneesta vakavasti
* Keskustele lapsen kanssa mahdollisimman neutraalisti ja kiihkottomasti
* Yritä saada selville
  + Mitä on tapahtunut?
  + Ketkä ovat osallistuneet toimintaan?
  + Onko kiusaaminen ollut kertaluonteista vai onko se jatkunut jo pitkään?
  + Mikä on oman lapsen osuus tapahtuneeseen?
* Ota yhteyttä omaan luokanopettajaan tai koulun rehtoriin joko soittamalla tai Wilman välityksellä
* Ehdottoman tärkeää on se, että huoltajat eivät ryhdy tässä vaiheessa selvittämään tapahtunutta ”ohi koulun”.
* Koulun vastuulla on selvittää yhteydenottosi jälkeen kiusaamiseen liittyvä tapahtumaketju. Usein käy niin, että kiusaamiseen on vaikuttanut joku aikaisempi selvittämätön tapahtuma tai tilanne. Koulu arvioi kiusaamistapahtuman vakavuuden asteen ja selvittää asian
* Kaikki koulun tietoon tulleet kiusaamistapaukset käsitellään tarvittavalla panostuksessa

**1. Kiusaamisen määritelmä**

Kiusaamisesta on olemassa erilaisia määritelmiä. Yleisesti koulukiusaamisella tarkoitetaan sitä, että joku oppilas joutuu yhden tai useamman muun oppilaan toistuvan loukkaamisen, vahingoittamisen ja/tai syrjimisen kohteeksi pystymättä puolustautumaan tai vaikuttamaan saamaansa kohteluun. Kiusaaminen voi olla hetkellistä, toistuvaa tai pitkään jatkuvaa ja alistavaa fyysistä tai henkistä väkivaltaa.

Kiusaaminen voi olla esimerkiksi tönimistä, lyömistä, haukkumista ja pilkkaamista, yksin jättämistä, ilkeitä puheita takanapäin tai mitä tahansa sellaista toimintaa, jolla pyritään vahingoittamaan tai loukkaamaan toista. Se merkitsee usein myös uhrin eristämistä luokassa, ryhmässä tai sosiaalisessa mediassa. Kiusaamistilanne ei ole koskaan tasa-arvoisten ja yhtä voimakkaiden nahistelua, vaan kiusattu on alakynnessä ja puolustuskyvytön suhteessa kiusaajaan/kiusaajiin.

Riidat ja erimielisyydet eroavat kiusaamisesta siinä, että ne ovat usein hetkellisiä, eikä niiden kohteeksi joudu jatkuvasti yksi ja sama oppilas.

Kiusaaminen jaetaan tutkimuskirjallisuudessa useimmiten suoraan ja epäsuoraan kiusaamiseen. Suoralla kiusaamisella tarkoitetaan uhrin fyysistä ja verbaalista satuttamista. Fyysinen satuttaminen voi olla esimerkiksi lyömistä, tönimistä tai potkimista. Fyysisen väkivallan ilmetessä, on poliisi hälytettävä paikalle. Fyysisenä kiusaamisena pidetään myös uhrin omaisuuden tai esimerkiksi koulutöiden varastamista tai tuhoamista.

Verbaalinen satuttaminen puolestaan ilmenee muun muassa loukkaavana nimittelynä, uhkailuna, pakottamisena ja kiristämisenä sekä kiusatun olemuksen, ulkonäön tai käyttäytymisen pilkkaamisena ja kiusatun naurunalaiseksi tekemisenä.

Epäsuoralla kiusaamisella tarkoitetaan kohteen satuttamista kiertoteitse vahingoittamalla hänen vuorovaikutussuhteitaan tai sulkemalla hänet pois joukosta. Epäsuora kiusaaminen voi olla esimerkiksi uhrin arvostelemista hänen selkänsä takana tai vahingollisten juorujen ja perättömien juttujen levittämistä.

**1.1 Sopimaton ja huono käytös**

Sopimaton ja huono käytös on erotettava kiusaamisesta. Huonotapaista käyttäytymistä on kaikki sellainen käytös, joka vähentää toisten viihtyvyyttä ja joka toistuessaan heikentää myös huonosti käyttäytyvän itsensä sosiaalista arvostusta ja yhteisössä elämistä. Huonotapaiseen käyttäytymiseen kuuluu aina myös epäkunnioitus ja välinpitämättömyys: itseä ja toisia, omia ja toisten tavaroita sekä yhteistä ympäristöä kohtaan. Huonotapainen kiroilee, huutaa, sotkee, särkee, sylkee, varastaa, nimittelee, uhkailee, laiminlyö tehtävänsä ja muut velvollisuutensa, ei pidä lupauksiaan, ei osaa tervehtiä, kiittää eikä pyytää anteeksi, rikkoo yhteisiä sääntöjä ja sopimuksia sekä käyttäytyy toisia kohtaan muutoin sopimattomasti ja asiattomasti.

Kiusaamisen tavoin myös huono käytös vie koulusta työnilon ja usein myös työrauhan. Sekin vaurioittaa ystävyyttä, yhteishenkeä ja ihmisten välistä kanssakäymistä ja on siksi tuomittavaa.

**2. Kiusaaminen koulussa**

Lähtökohta kiusaamisen vähentämiselle on kiusaamisongelman rehellinen tiedostaminen ja sen myöntäminen, että myös meidän koulussamme on kiusaamista. Niin kauan kun asiaa vähätellään tai sitä ei ollenkaan pidetä koulun ongelmana, ei kiusaamisen vastainen työ voi kunnolla lähteä käyntiin.

Opettaja ei aina huomaa kiusaamista. Kiusattu oppilas ei itse siitä välttämättä halua kertoa aikuiselle, että häntä kiusataan. Kiusatuksi joutuminen saatetaan kokea häpeänä, asian käsittely pelottaa tai sitten pelätään, että aikuiselle kertomisesta ei ole apua, vaan kiusaaminen päinvastoin pahenee entisestään. Vain noin puolet kiusatuista nuorista kertoo jollekulle kiusaamisesta.

Epäsuorasta kiusaamisesta kerrotaan opettajalle harvemmin kuin suorasta ja avoimesta. Kiusaamisesta kerrotaan todennäköisemmin kotona kuin koulussa. Mitä nuorempia koululaiset ovat, ja mitä useammin heitä kiusataan, sitä todennäköisemmin he kertovat kiusaamisesta. Yksi syy, miksi nuoret eivät kerro kiusaamisesta on se, etteivät he usko kenenkään puuttuvan asiaan. Vain noin puolet kaikista oppilaista uskoo, että opettaja puuttuu kiusaamiseen.

**3. Nettikiusaaminen**

Koulukiusaamisen siirtyminen nettiin ja sosiaaliseen mediaan on ikävää sen vuoksi, että lapsi tai nuori ei pääse karkuun kiusaamista edes kotona ja vapaa-ajallaan. Suurin osa netissä tapahtuvasta kiusaamisesta tapahtuu tuttujen välillä. Kiusaaja ja kiusattu tuntevat toisensa koulusta tai vaikkapa samasta harrastuksesta. Anonyymina toimiminen saattaa hämärtää käsitystä siitä, että kiusaaminen satuttaa.

Lapsi tai nuori ei ehkä uskalla kertoa netissä tapahtuvasta kiusaamisesta, koska pelkää, että netin käyttö kielletään häneltä kokonaan. Netissä voi myös ystävystyä ja löytää samoista asioista kiinnostuneita kavereita.

Nettikiusaamista ovat pilkkaavat tai uhkaavat viestit, juorujen tai henkilökohtaisten tietojen levittäminen, valokuvien manipulointi ja levittäminen, toisen nimellä esiintyminen, sulkeminen ryhmän tai keskustelun ulkopuolelle tai salasanojen huijaaminen.

**4. Seksuaalinen häirintä**

Sukupuolista häirintää on ei-toivottu huomio, joka liittyy sukupuoleen, esimerkiksi halventava tai alentava puhe toisen sukupuolesta, sukupuoleen liittyvä kiusaaminen, teot, jotka saavat tuntemaan itsensä noloksi, pelokkaaksi, loukkaantuneeksi tai vihaiseksi.

Seksuaalista häirintää on muun muassa vihjailu ja seksuaalisesti värittyneet vitsit, vartaloa, pukeutumista tai yksityiselämää koskevat puheet ja kysymykset. Ehdottelu, vaatiminen ja fyysinen koskeminen sekä raiskaus tai sen yritys ovat seksuaalista häirintää. Häirintää tapahtuu myös puhelimen ja netin välityksellä. Sukupuolinen huomio muuttuu häirinnäksi silloin kun sitä jatketaan, vaikka huomion kohde ilmaisisi sen olevan epämiellyttävää.

**5. Kiusaamisen mahdollisia seurauksia**

Kiusatut oppilaat voivat kärsiä monenlaisista henkisen hyvinvoinnin ja mielialan ongelmista. Kiusaaminen voi aiheuttaa mm. itsetunnon ja itsearvostuksen alenemista, masentuneisuutta, itsetuhoisia ajatuksia tai tekoja sekä ahdistuneisuutta.

Kiusaamisen on todettu vaikuttavan myös kiusattujen oppilaiden fyysiseen terveyteen mm. psykosomaattisina stressioireina kuten kiputiloina ja yleisenä sairasteluna, nukkumisvaikeuksina ja yökasteluna sekä syömishäiriöinä. Lisäksi kiusatuille on ominaista koulumotivaation heikkeneminen ja kouluun menon välttely.

Kiusaamisella on seurauksensa myös kiusaajille. Toisia kiusaavilla lapsilla ja nuorilla on tutkimuksissa todettu esiintyvän särkyjä, nukkumisvaikeuksia ja mielipahaa. Jos kiusaaja saa jatkaa kiusaamista kenenkään siihen puuttumatta, on riski, että hän käyttäytyy aggressiivisesti myöhemminkin.

Etenkin toisia kiusanneiden poikien kehityspolkuja tarkasteltaessa on huomattu, että heillä esiintyy myöhemmin monenlaisia mielenterveyteen ja ihmissuhteisiin liittyviä ongelmia, kuten aggressiivisuutta seurustelusuhteissa, antisosiaalisia persoonallisuushäiriöitä, päihteiden väärinkäyttöä ja rikollisuutta.

**6. Vertaissuhteet**

Vertaisilla tarkoitetaan henkilöitä, jotka ovat lapsen tai nuoren kanssa suunnilleen samalla tasolla kehityksessä. Vertaiset ovat siis usein ikätovereita, eivät kuitenkaan täsmälleen saman ikäisiä kuin lapsi tai nuori itse.

Oppilaiden vertaissuhteet keskittyvät kouluun ja erityisesti luokkaan useiden vuosien ajaksi. Siksi nämä vertaissuhteet ovat erityisen merkityksellisiä lapsen psyykkiselle, fyysiselle ja sosiaaliselle hyvinvoinnille. Vertaissuhteet tarjoavat lapsille ja nuorille mahdollisuuden harjoitella vuorovaikutustaitojaan ja saada palautetta omasta toiminnastaan. Vertaissuhteissaan lapsi ja nuori mm. rakentaa käsitystään itsestään suhteessa toisiin, muokkaa persoonallisuuttaan, kehittää tiedollista osaamistaan oppimalla yhdessä samalla tasolla olevien vertaisten kanssa ja omaksuu asenteita, arvoja ja normeja.